ཁོང་གིས་བྲིས་པའི་གླིང་སྒྲུང་སོགས་ལ་རྒྱ་བོད་ཀྱི་གེ་སར་ཞིབ་འཇུག་པ་མང་པོས་གདེང་འཇོག་ཚད་མཐོན་པོ་གནང་ཡོད་པ་མ་ཟད།ལྷག་པར་དུ་གེ་སར་རིག་པའི་མཁས་དབང་ཆེན་མོ་ལྡོང་ནོར་སྡེ་སོགས་ཀྱིས་ཁོང་ཉིད་ལ་སྒྲུང་བའི་རིགས་ལས་གཏེར་སྒྲུང་པར་ངོས་འཛིན་གནངས་ཤིང་སྡོམ་ཚིག་བཀོད་ཡོད་པ་རེད།སྒྲུང་མཁན་ཁོང་ལ་ཐུན་མོང་མ་ཡིན་པའི་ཁྱད་ཆོས་ཤིག་ཡོད་པ་ནི།ཁོང་གི་སྒྲུང་ཡིག་ཁྲོད་ནས་གླིང་སྒྲུང་དང་སྒྲུབ་སྐོར་སོགས་གསུང་པོད་མང་ཆེ་བ་གཏད་རྒྱ་ཐོབ་པའི་གཏེར་ཆོས་རྐྱང་རྐྱང་ཡིན་པ་དང་།གཞན་ཉུང་ཤེས་ཤིག་སྔོན་གནས་རྗེས་དྲན་གྱི་སྐོར་དང་།འགའ་ཞིག་དག་སྣང་གི་སྐོར།ལ་ལ་ཉམས་ཆོས་ཀྱི་སྐོར་དང་།དེ་མིན་དམངས་ཁྲོད་རིག་གནས་འཚོལ་སྡུད་བྱས་པའི་བརྩམས་ཆོས་རེ་ཟུང་ཡང་ཡོད།ད་ལྟ་ཁོང་གིས་འབྲི་ཐུབ་པའི་གླིང་སྒྲུང་ཁག་བརྒྱ་དང་བཅོ་བརྒྱད་ལས་སྒྲུང་ཚན་སུམ་ཅུ་ལྷག་ཡིག་ཐོག་དུ་རྒྱས་འགོད་བྱས་ཤིང་དེའི་ནང་གི་སྒྲུང་ཚན་ཉི་ཤུ་ཡས་མས་ཤིག་པར་བསྐྲུན་བྱས་ཏེ་སྤྱི་ཚོགས་སྟེང་འགྲེམ་སྤེལ་བྱས་ཡོད་པས་དམངས་ཁྲོད་ནས་དགའ་བསུ་རྒྱ་ཆེར་ཐོབ།མ་འོངས་པར་ཡང་ཁོང་རང་ཉིད་ཀྱིས་བྲི་ཐུབ་པའི་གླིང་སྒྲུང་ཁག་བརྒྱ་དང་བཅོ་བརྒྱད་པོ་བསྡུས་དོན་ལས་ཕར་རྒྱས་བཀྲོལ་དང་པར་བསྐྲུན་བྱེད་རྒྱུ་མ་ཟད།ས་གནས་ཀྱི་དམངས་ཁྲོད་རིག་གནས་ཉམས་པ་སླར་གསོ་དང་མ་ཉམས་རྒྱུན་སྐྱོང་གི་ཐད་ལ་སྔར་ལས་ལྷག་པའི་འབད་བརྩོན་བྱེད་འདུན་ཡོད་པའོ།།